
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, DE DISCIPLINĂ ŞI IMUNITĂŢI


	COMISIA PENTRU TEHNOLOGIA INFORMAŢIEI ŞI COMUNICAŢIILOR




BIROULUI PERMANENT 

AL

CAMEREI DEPUTAŢILOR
           Vă  înaintăm, alăturat, RAPORTUL COMUN asupra propunerii legislative pentru modificarea Legii nr.154 din 28 septembrie 2012 privind regimul infrastructurii rețelelor de comunicații electronice, trimisă spre dezbatere, în fond, Comisiei juridice, de disciplină şi imunităţi şi Comisiei pentru tehnologia informaţiei şi comunicaţiilor, cu adresa nr. Pl-x 108 din 3 martie 2014.
            În raport de obiectul şi conţinutul său, propunerea legislativă face parte din categoria legilor ordinare.

      PREŞEDINTE,                                               PREŞEDINTE,                                                                   Liviu-Bogdan Ciucă                                      Daniel Vasile Oajdea

	 COMISIA JURIDICĂ, DE DISCIPLINĂ ŞI IMUNITĂŢI


	COMISIA PENTRU TEHNOLOGIA INFORMAŢIEI ŞI COMUNICAŢIILOR 



RAPORT  COMUN 
asupra propunerii legislative pentru modificarea Legii nr.154 din 28 septembrie 2012 privind regimul infrastructurii rețelelor de comunicații electronice
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru tehnologia informaţiei şi comunicaţiilor au fost sesizate spre dezbatere în fond cu propunerea legislativă pentru modificarea Legii nr.154 din 28 septembrie 2012 privind regimul infrastructurii rețelelor de comunicații electronice, trimisă cu adresa nr. PL.x 108 din 3 martie 2014 și înregistrată cu nr. 4c-11/222 din 3 martie 2014 la Comisia juridică, de disciplină şi imunităţi, respectiv cu nr. 4c–16/08 din 3 martie 2014 la Comisia pentru tehnologia informaţiei şi comunicaţiilor.

 Potrivit prevederilor art.75 alin.(1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 25.02.2014.

Consiliul Legislativ a avizat favorabil propunerea legislativă, conform avizului nr.1247 din 08.11.2013.

Guvernul României, prin adresa nr. 128/DPSG din 24 ianuarie 2014, a transmis un punct de vedere prin care nu susţine adoptarea acestei propuneri legislative.

Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, conform avizului nr.4c-6/61 din 18.03.2014.


Propunerea legislativă are ca obiect completarea Legii nr.154 din 28 septembrie 2012 privind regimul infrastructurii rețelelor de comunicații electronice, în sensul introducerii, la art.4, a condiției obținerii acordului titularului dreptului de administrare, concesiune, închiriere sau folosință a unui imobil proprietate publică, pentru accesul furnizorilor de rețele de comunicații electronice.

În conformitate cu prevederile art.61 şi art.63 din Regulamentul Camerei Deputaţilor, republicat, Comisia pentru tehnologia informaţiei şi comunicaţiilor a dezbătut propunerea legislativă în şedinţa din 18 martie 2014, iar Comisia juridică, de disciplină şi imunităţi a dezbătut propunerea legislativă  în şedinţa din 19 februarie 2013. 
La lucrările Comisiei pentru tehnologia informaţiei şi comunicaţiilor au participat, în calitate de invitați, domnul Cătălin Marinescu, președinte ANCOM și doamna Alina Șumudică, expert ANCOM.

În urma dezbaterilor propunerii legislative, membrii Comisiei pentru tehnologia informaţiei şi comunicaţiilor şi cei ai Comisiei juridice, de disciplină și imunități, au hotărât, cu unanimitate de voturi a membrilor prezenți, să propună plenului Camerei Deputaţilor respingerea propunerii legislative pentru modificarea Legii nr.154 din 28 septembrie 2012 privind regimul infrastructurii rețelelor de comunicații electronice, din următoarele considerente:
· Legea nr.154/2012 privind regimul infrastructurii rețelelor de comunicații electronice acoperă situațiile ridicate de inițiator, astfel, la art. 4, 6 și 8 sunt prevăzute condițiile în care se realizează accesul pe proprietatea publică sau privată, precum și procedura de urmat în vederea exercitării dreptului de acces pe proprietatea publică;
· obținerea acordului titularilor dreptului de administrare, de concesiune, închiriere sau de folosință cu titlu gratuit asupra bunurilor proprietate publică este reglementată de art.13 alin.(1) din Legea nr.154/2012, unde contractul încheiat în forma autentică între furnizorii de rețele de comunicații electronice și titularul dreptului de proprietate ori de administrare asupra imobilului, reprezintă tocmai acordul de voință al părților cu privire la exercitarea dreptului de acces pe proprietatea publică.

· în ceea ce privește existența unui hotărâri judecătorești care să țină loc de contract între părți, această posibilitate este deja prevăzută la art.14 alin.(1) și (2) care prevăd că, în situația în care părțile nu pot încheia un contract în termen de două luni de la data primirii cererii de exercitare a dreptului de acces pe proprietatea publică ori în cazul refuzului de acordare a dreptului de acces, oricare dintre părți se poate adresa instanței competente, care poate pronunța o hotărâre care ține loc de contract între părți.
În raport de obiectul şi conţinutul reglementării, propunerea legislativă face parte din categoria legilor ordinare. 

           PREŞEDINTE,                                                 PREŞEDINTE,                                                     

     Liviu-Bogdan Ciucă                                       Daniel Vasile Oajdea

 SECRETAR,                                                         SECRETAR,
Theodor-Cătălin NICOLESCU                            Răzvan Ionuț Tănase 
Consilieri parlamentari,             



 

       Florica Manole
                                                                                      
      Mihaela Astafei

